b'\n_START_ARTICLE_\nTrusti (oikeustiede)\n_START_PARAGRAPH_\nTrusti (engl. trust) on angloamerikkalaisessa common law -oikeusj\xc3\xa4rjestelm\xc3\xa4ss\xc3\xa4 erityinen omistusj\xc3\xa4rjestely, joka rakentuu kaksoisomistukselle. Trusti perustuu englantilaisen ennakkotapausoikeuden oikeustekniselle jaottelulle equity-oikeuteen ja common law -tapaoikeuteen. Sille ei ole vastinetta mannereurooppalaisissa oikeusj\xc3\xa4rjestelmiss\xc3\xa4. Kaksoisomistuksen my\xc3\xb6t\xc3\xa4 trustissa on yht\xc3\xa4 aikaa kaksi esinekohtaista oikeutta ilman, ett\xc3\xa4 kyse olisi varsinaisesta yhteisomistuksesta. N\xc3\xa4iden oikeuksien haltijoiden oikeusasema omistuksen kohteena olevan esineen tai omaisuuden suhteen on kesken\xc3\xa4\xc3\xa4n erilainen._NEWLINE_Trusti on lyhyesti "toisen henkil\xc3\xb6n eduksi hallittu varallisuuskokonaisuus". Vastaavaa instituutiota ei ole lainkaan Suomen oikeusj\xc3\xa4rjestelm\xc3\xa4ss\xc3\xa4.\n_START_SECTION_\nVeronkierto\n_START_PARAGRAPH_\nTrusteja k\xc3\xa4ytet\xc3\xa4\xc3\xa4n my\xc3\xb6s veronkiertoon, verosuunnitteluun ja verojen maksun siirt\xc3\xa4miseen, sill\xc3\xa4 niiden avulla voidaan yritt\xc3\xa4\xc3\xa4 luoda porsaanreiki\xc3\xa4 tuloveroj\xc3\xa4rjestelm\xc3\xa4\xc3\xa4n. _NEWLINE_Vuonna 2017 Paratiisin paperit -tietovuodon yhteydess\xc3\xa4 paljastui, ett\xc3\xa4 lakitoimisto Appleby tarjosi asiakasyrityksilleen palvelua, miss\xc3\xa4 ty\xc3\xb6ntekij\xc3\xb6iden palkkioiden maksamiseksi perustettiin trustij\xc3\xa4rjestelyj\xc3\xa4 muun muassa Jerseyn ja Brittil\xc3\xa4isten Neitsytsaarten kaltaisille veroparatiisisaarille. Jatkossa trusteilla palkitut henkil\xc3\xb6t ovat voineet omilla toimillaan yritt\xc3\xa4\xc3\xa4 joko siirt\xc3\xa4\xc3\xa4 verojen maksamista tai kiert\xc3\xa4\xc3\xa4 niit\xc3\xa4. Trustij\xc3\xa4rjestelyss\xc3\xa4 mukana olleiden ty\xc3\xb6ntekij\xc3\xb6iden joukossa oli my\xc3\xb6s suomalaisia. _NEWLINE_Skotlantilainen jalkapalloseura Glasgow Rangers maksoi vuosina 2001\xe2\x80\x932009 kymmeni\xc3\xa4 miljoonia puntia pelaajien palkkioita Jerseyll\xc3\xa4 oleviin trusteihin, joista pelaajat nostivat ne itselleen korottoman lainan muodossa. Lainoja ei kuitenkaan maksettu takaisin. N\xc3\xa4in pelaajat v\xc3\xa4lttyiv\xc3\xa4t maksamasta tuloveroja sek\xc3\xa4 maksuja kansalliselle vakuutusj\xc3\xa4rjestelm\xc3\xa4lle (National Insurance). Kierrettyjen verojen m\xc3\xa4\xc3\xa4r\xc3\xa4 ehti kasvaa yli 47 miljoonaan puntaan.\n_START_SECTION_\nHistoria\n_START_PARAGRAPH_\nTrusti-insituutio otettiin k\xc3\xa4ytt\xc3\xb6\xc3\xb6n Englannissa 1100-1200-lukujen aikana. Ensimm\xc3\xa4isten trustien uskotaan olleen ristiretkille l\xc3\xa4hteneiden maanomistajien perustamia. Tyypillisesti yl\xc3\xa4luokkainen maanomistaja viipyi joitakin vuosia poissa kotimaastaan. T\xc3\xa4n\xc3\xa4 aikana h\xc3\xa4nen omaisuudestaan huolehti trustee, jolle my\xc3\xb6nnettiin oikeus toimia maanomistajan sijaisena. Oli t\xc3\xa4rke\xc3\xa4\xc3\xa4, ett\xc3\xa4 trusteella oli samat oikeudet kuin omistajallakin, sill\xc3\xa4 trusteen tuli voida ker\xc3\xa4t\xc3\xa4 veroja ja p\xc3\xa4\xc3\xa4tt\xc3\xa4\xc3\xa4 siit\xc3\xa4, kuka sai kylv\xc3\xa4\xc3\xa4 maanomistajan peltoja. Trusteen t\xc3\xa4ysivaltaisuuden vuoksi joskus saattoi synty\xc3\xa4 ongelma, kun ristiretkel\xc3\xa4inen palasivat. Koska Common Law-oikeuden mukaan trustee oli laillinen omistaja, h\xc3\xa4n saattoi pit\xc3\xa4\xc3\xa4 maat itsell\xc3\xa4\xc3\xa4n yksinkertaisesti kielt\xc3\xa4ytym\xc3\xa4ll\xc3\xa4 luovuttamasta niit\xc3\xa4 todelliselle omistajalle. T\xc3\xa4m\xc3\xa4n vuoksi kehitetyn trust-j\xc3\xa4rjestelyn mukaan poissaoleva maanomistaja s\xc3\xa4ilyi aina edunsaajana eli asiallisena omistajana. _NEWLINE_Monien tutkijoiden mukaan trusti periytyi islamilaisesta lains\xc3\xa4\xc3\xa4d\xc3\xa4nn\xc3\xb6st\xc3\xa4, sill\xc3\xa4 ristiretkien kohteina olleissa L\xc3\xa4hi-id\xc3\xa4n maissa oli olemassa jo vastaava j\xc3\xa4rjestely. Islamilaisen maailman waqfit olivat trustin tavoin toimivia hyv\xc3\xa4ntekev\xc3\xa4isyytt\xc3\xa4 varten perustettuja s\xc3\xa4\xc3\xa4ti\xc3\xb6it\xc3\xa4._NEWLINE_Yksi varhaisista trusteista l\xc3\xb6ytyy fransiskaanimunkkien historiasta. Koska munkit tekiv\xc3\xa4t k\xc3\xb6yhyyslupauksen, he eiv\xc3\xa4t voineet omistaa mit\xc3\xa4\xc3\xa4n yksityisesti. Munkeille kuitenkin annettiin henkil\xc3\xb6kohtaisia lahjoituksia, mutta varat siirrettiin munkkien sijasta edunvalvojalle, joka oli tavallisesti luostarin apotti. Koska lahjoitusten antajille oli t\xc3\xa4rke\xc3\xa4\xc3\xa4, ett\xc3\xa4 varat k\xc3\xa4ytettiin nimenomaan munkkien hyv\xc3\xa4ksi, niin osapuolten v\xc3\xa4lille syntyi trusti, jossa edunsaajana oli lahjoituksen saanut munkki.'